b'\n_START_ARTICLE_\nVest Pointas\n_START_PARAGRAPH_\nVest Pointas (angl. West Point) \xe2\x80\x93 JAV karo akademija Niujorko valstijoje, \xc4\xaf \xc5\xa1iaur\xc4\x99 nuo Niujorko, prie Hadsono up\xc4\x97s._NEWLINE_1778 m. \xc4\xafkurta amerikie\xc4\x8di\xc5\xb3 tvirtov\xc4\x97 Vest Pointas, esanti vakariniame Hadsono up\xc4\x97s krante, apie 57 km \xc4\xaf \xc5\xa1iaur\xc4\x99 nuo Niujorko, tur\xc4\x97jo didel\xc4\x99 strategin\xc4\x99 reik\xc5\xa1m\xc4\x99. Tai buvo pagrindin\xc4\x97 kli\xc5\xabtis brit\xc5\xb3 ver\xc5\xbeimuisi prie \xc5\xa0ampleno e\xc5\xbeero ir Kanados. Britai vis dar tik\xc4\x97josi atkirsti Nauj\xc4\x85j\xc4\x85 Anglij\xc4\x85 nuo kit\xc5\xb3 sukil\xc4\x97li\xc5\xb3 kolonij\xc5\xb3. Viet\xc4\x85 fortui i\xc5\xa1rinko George Washington, o \xc4\xaftvirtinumus suprojektavo Tadas Kosciu\xc5\xa1ka. Ir \xc5\xa1iandien paminklas T. Kosciu\xc5\xa1kai stovi karo akademijos parke._NEWLINE_Nuo 1802 m. Vest Pointe pagal kongreso nutarim\xc4\x85 buvo \xc4\xafkurta Jungtini\xc5\xb3 Valstij\xc5\xb3 karo akademija ir \xc4\xaf pirm\xc4\x85 kurs\xc4\x85 priimta de\xc5\xa1imt kadet\xc5\xb3. I\xc5\xa1 prad\xc5\xbei\xc5\xb3 akademija veik\xc4\x97 tik kaip artilerinink\xc5\xb3 ir in\xc5\xbeinieri\xc5\xb3 mokykla._NEWLINE_1817 m. Vest Pointo akademijos komendantu tapo majoras Silvanusas Tajeris (Sylvanus Thayer), kuris daug padar\xc4\x97, kad Vest Pointas tapt\xc5\xb3 pana\xc5\xa1us \xc4\xaf \xc5\xa1iandienin\xc4\xaf._NEWLINE_Akademija u\xc5\xbeima daugiau nei 6 475 ha \xc5\xbeem\xc4\x97s. Per ketverius metus apie 4 400 kadet\xc5\xb3 gauna ir karin\xc4\xaf, ir akademin\xc4\xaf i\xc5\xa1silavinim\xc4\x85. Mokydamiesi ma\xc5\xbeomis grup\xc4\x97mis po 12\xe2\x80\x9315, jaunuoliai studijuoja humanitarinius, socialinius, fizikos, in\xc5\xbeinerinius ir karinius mokslus. Kandidatai, kuri\xc5\xb3 daugum\xc4\x85 paskiria JAV Senatas ir Atstov\xc5\xb3 r\xc5\xabm\xc5\xb3 nariai, privalo b\xc5\xabti 17\xe2\x80\x9322 met\xc5\xb3, neved\xc4\x99 ir fizi\xc5\xa1kai tinkami, turi atitikti akademinius reikalavimus, keliamus stojant \xc4\xaf universitet\xc4\x85._NEWLINE_Nuo 1976 m. moterys taip pat priimamos kadet\xc4\x97mis._NEWLINE_Nuo 1812 m. karo Vest Pointo diplomantai dalyvavo visuose Amerikos karuose.'